Έναν… σοκαριστικό αποκλεισμό γνώρισε σήμερα ο Ατρόμητος, καθώς αν και κατάφερε να σημειώσει το τέρμα που έψαχνε για να περάσει στον τρίτο προκριματικό γύρο του Europa League, με την… γκολάρα του Μανούσου στο 80’, εντούτοις η Ντινάμο Μπρεστ έφερε τα πάνω κάτω και με την κεφαλιά του Νεχάιτσικ στο… 95ο λεπτό, έφυγε από το Περιστέρι με το 1-1 και το εισιτήριο για την επόμενη φάση!



Αξίζει να σημειωθεί πως, οι Περιστεριώτες δικαιούνται να διαμαρτύρονται για τον μη καταλογισμό κανονικού γκολ στο 74’ όταν ο Κουλούρης σκόραρε με το κεφάλι, αλλά το γκολ του δεν μέτρησε, με τον διαιτητή να καταλογίζει λανθασμένα επιθετικό φάουλ πάνω στον Βιίτους…







Το ματς:



Ο Ατρόμητος παρατάχθηκε με τέσσερις αλλαγές στο βασικό του σχήμα σε σχέση με το πρώτο παιχνίδι, με τον Νταμίρ Κάναντι να επιθυμεί να κάνει πιο επιθετική την ομάδα του. Οι γηπεδούχοι είχαν με την πρωτοβουλία των κινήσεων και τη μπάλα στα… πόδια τους, ωστόσο δεν κατάφεραν να βρουν τους χώρους, για να ανοίξουν το σκορ.



Έφτασαν, πάντως, κοντά στο… πολυπόθητο 1-0 δύο φορές, σε ισάριθμες περιπτώσεις με τον Ρισβάνη. Ωστόσο, η μεν κεφαλιά του διεθνούς αμυντικού στο 10’ πέρασε άουτ, ενώ το σουτ που επιχείρησε στο 34ο λεπτό -μετά από «στημένη» μπάλα πάλι- δεν ήταν και το… καλύτερο δυνατό, με αποτέλεσμα να μην νικήσει τον Γκούτορ.



Στην αντίπερα όχθη, η Ντινάμο Μπρεστ κατέβηκε στον αγωνιστικό χώρο με εμφανή διάθεση να μην δεχτεί φάσεις και, παίζοντας πίσω από τη μπάλα το μεγαλύτερο διάστημα, τα κατάφερε σε γενικές γραμμές.



Η καλύτερη δική της στιγμή ήταν μια… παραλίγο φάση, στο 26’ με τον Σαβίτσκι, αλλά ο Σάκιτς τον... παρενόχλησε όσο έπρεπε για να μην σουτάρει μέσα από την περιοχή του Μίρκοβιτς!







Στην επανάληψη, η ομάδα των δυτικών προαστίων προσπάθησε να δείξει στον αντίπαλό της ότι ήταν αυτή το αφεντικό, αλλά όπως και στο πρώτο ημίχρονο, δεν είχε τον… κατάλληλο τρόπο. Είναι ενδεικτικό πως, η μεγαλύτερη επιθετική απειλή ήταν και πάλι ο… Ρισβάνης, με το μακρινό σουτ του στο 49' να περνάει άουτ.



Βλέποντας το… πολυπόθητο 1-0 να μην έρχεται, ο Κάναντι προέβη σε διορθωτικές κινήσεις, με την είσοδο των Ενισκολυού και Βασιλακάκη στο παιχνίδι. Μάλιστα, οι δυο αλλαγές του Αυστριακού τεχνικού «πρωταγωνίστησαν» στην επόμενη καλή φάση της ομάδας τους, στο 69ο λεπτό, με τον πρώτο να κάνει το παράλληλο γύρισμα από τα αριστερά και τον δεύτερο να μην μπορεί να πλασάρει σωστά, χάνοντας το βηματισμό του.



Πέντε λεπτά αργότερα, ο Κουλούρης σκόραρε με το κεφάλι, αλλά το γκολ του Ατρόμητου δεν μέτρησε, με τον διαιτητή Σεμεούλοβιτς να καταλογίζει λανθασμένα επιθετικό φάουλ πάνω στον Βιίτους…



Για να φτάσουμε στο 80' και το 1-0 για τους γηπεδούχους, με τον Μανούσι να εξαπολύει μια "οβίδα" από το ύψος της αντίπαλης περιοχής, να στέλνει τη μπάλα στο "παραθυράκι" του Γκούτορ και να βάζει… φωτιά στο γήπεδο!



Ωστόσο, στις καθυστερήσεις των… καθυστερήσεων, η ομάδα της Λευκορωσίας «έκλεψε» την πρόκριση, με τον Νεχάιτσικ -που είχε μπει ως αλλαγή- να εκμεταλλεύεται την αδράνεια της άμυνας του Ατρόμητου αλλά και τον κακό υπολογισμό από πλευράς Μίρκοβιτς και να σημειώνει με κεφαλιά το τελικό 1-1, που έστειλε την ομάδα του στην επόμενη φάση του Europa League.







Οι συνθέσεις των δυο ομάδων:



Ατρόμητος (Νταμίρ Κάναντι): Μίρκοβιτς, Κιβρακίδης, Ρισβάνης, Χατζηϊσαΐας, Γιαννούλης, Μάντσον, Σάκιτς (75’ Μανούσος), Ουμπίντες, Κωτσόπουλος (60’ Ενσικουλού), Μούγιακιτς (60’ Βασιλακάκης), Κουλούρης.



Ντινάμο Μπρεστ (Αλεξέι Σπιλέφσκι): Γκούτορ, Βίτους, Κάργας, Νόγιοκ, Φαμέγε (46’ Νιβάλντο), Βερετίλο, Κομπλένκο (68’ Νεχάιτσικ), Φιλίποβιτς (82’ Μπαμπαβό), Γιούζεπτσουκ, Σαβίτσκι, Οσουτσουκούο.



Διαιτητής: Εϊτάν Σεμεούλοβιτς (Ισραήλ).



Θυμηθείτε εδώ το live του sport-fm.gr:

